[{"text_idx": "#000005", "text": "Elgoibarko Olaizaga Kiroldegiak ostiral honetan, irailak 1, emango dio hasiera ikasturte berriari"}, {"text_idx": "#000006", "text": "Ikastaro eta jarduera guztietarako izen-emateak irailaren 1etik aurrera egongo dira zabalik eta Olaizaga Kiroldegiko instalazioetan egin ahal izango dira."}, {"text_idx": "#000007", "text": "Elgoibarko Kirol Patronatuak ostiral honetan, irailak 1, ekingo dio denboraldi berriari Olaizaga Kiroldegian. Abuztuan arazketa, klimatizazio, ur bero sanitarioa eta beste instalazio guztiak mantentzeko eta zehatz-mehatz garbitzeko lanak egin ondoren, kiroldegia prest dago kirol eta ongizate zaleei ongietorria emateko."}, {"text_idx": "#000008", "text": "Olaizaga Kiroldegiko igerilekuak eta gainerako instalazioak egoera ezin hobean daude eta jendearentzat eskuragarri egongo dira ostiraletik (irailak 1) aurrera, ohiko ordutegiari jarraituz, 07:00etatik 22:00etara."}, {"text_idx": "#000009", "text": "Denboraldiaren hasierak ere hainbat ikastaro eta jarduera abiarazten ditu. Irailaren 4tik aurrera, ariketa gustuko dutenek Spinning, Krosfit, TRX, K-stretch, Aerobic Mintxeta etahaurdun daudenentzako gimnasia bezalako ikastaroetan parte hartu ahal izango dute. Ondoren, irailaren 11n, jarduera sorta zabal bati hasiera emango zaio, besteak beste, igeriketa ikastaroak, igeriketa eskola, igeriketa egokitua, igeriketa hastapena eta hobekuntza, elgoibar sasoian, aquaerobic, k-stretch, GAP eta pilates."}, {"text_idx": "#000010", "text": "Denboraldi honetarako berrikuntza eskalada ikastaroak dira, irailaren 18an hasteko programatuta daudenak."}]